Mafyou 7
Pa Jijé Lòt Moun
(Louk 6:37-38, 41-42)
1Jézi di, "Pa jijé lòt moun, épi Bondyé pa kay jijé'w, 2paski Bondyé kay ba'w menm jijman-an ou ka bay lézòt moun-an. Épi menm mizi-a ou ka miziwé lézòt-la, sé menm mizi sala Bondyé kay sèvi pou miziwé'w.
3"Pouki ou ka wè ti bwanch pay-la ki an zyé fwè'w-la épi ou pa ka wè gwo bi bwa-a ki an zyé'w-la? 4Ében, pouki pou'w di fwè'w, 'Kité mwen tiwé ti bwanch pay-la ba'w,' lè ou menm ni an gwo tjò bwa andidan sa ou? 5Ou ipokwit! Pwèmyéman tiwé gwo tjò bwa-a ki an zyé'w-la. Apwé sa, ou kay sa wè pli klè pou'w sa tiwé ti pay-la ki an zyé fwè'w-la.
6"Pa pwan bagay ki pou Bondyé yonn épi bay moun ki pa ka apwésyé'y. I menm kon si ou jété bagay ki vo valè douvan kochon épi chyen. Yo kay annèk pilé'y anba pat yo èk yo kay tounen viwé èk mòdé'w."
Bondyé Ka Bay Bon Bagay Pou Moun Ki Mandé
(Louk 11:9-13)
7Jézi di, "Mandé Bondyé pou sa ou bizwen épi ou kay twapé'y. Chaché épi ou kay jwenn. Konyen lapòt-la épi Bondyé kay ouvè'y, 8paski tout sa ki mandé kay wisivwè, tout sa ki chaché kay jwenn, épi Bondyé kay ouvè lapòt-la bay tout sa ki konyen.
9"Pyès papa pa kay bay ich li an wòch lè i mandé'y an pen. 10Ében si ich-la mandé'y an pwéson, ou kwè i kay ba li an sèpan? 11Si ou ki otan méchan konnèt bay ich ou bon bagay, ou sa asiwé Papa'w Bondyé ki an syèl kay bay pli bon bagay pou moun-an ki mandé'y-la.
12"Fè bay lézòt moun menm sa ou kay vlé yo fè ba'w. Si ou ka fè sa, ou ka fè tout sa lwa Moziz-la épi sé pwòfèt-la ka di pou fè.
Bayè Étwèt-la
(Louk 13:24)
13"Antwé an bayè-a ki étwèt-la, paski bayè-a ki ka mennen'w lanfè-a gwan épi chimen-an ézé, épi an chay moun ka maché asou chimen sala. 14Mé bayè-a ki ka mennen'w an lavi étonnèl-la étwèt épi chimen-an pa ézé, épi byen pé moun ki ka jwenn li.
Yon Pyé Bwa Èk Fwi'y
(Louk 6:43-44)
15"Sé pou'w véyé kò'w épi sé fo pwòfèt-la ki ka vin palé ba ou-a paski yo ka vini dous kon mouton, mé ofon tjè yo, yo menm kon chyen mawon ki ka vini pou manjé'w. 16Ou kay konnèt yo pa kalité fwi-a yo ka pòté-a. Ou pa sa jwenn wézen asou an pyé pikan ni ou pa sa jwenn fig asou an pyé kanpèch. 17An bon pyé fwi kay pòté bon fwi, mé an vyé pyé fwi kay pòté vyé fwi. 18An bon kalité pyé bwa pa sa pòté vyé kalité fwi épi an vyé kalité pyé bwa pa sa pòté bon kalité fwi. 19Népòt pyé fwi ki pa ka pòté bon fwi, ou ka koupé'y èk jété'y an difé. 20Sé menm mannyè-a ou kay konnèt sé fo pwòfèt-la pa sa yo ka fè."
Jou Jijman-an
(Louk 13:25-27)
21Jézi di, "Sé pa tout moun ki kwiyé mwen 'Mèt, Mèt' ki kay vini anba kondwit mwen, mé sé sèlman sa ki fè sa Papa mwen ki an syèl-la vlé'y fè. 22Lè jou jijman-an kay vini, an chay moun kay di mwen, 'Mèt, Mèt, pa pouvwa'w nou té di moun konmisyon'w, pa pouvwa'w nou té tiwé vyé lèspwi épi pa pouvwa'w nou té fè an chay miwak,' 23mé mwen kay di yo, 'Mwen pa té janmen konnèt ou! Sòti douvan mwen, débann méchan!'
Dé Diféwan Kalité Fondasyon
(Louk 6:47-49)
24"Ében mwen ka di'w, népòt moun ki tann sé pawòl sala mwen ka di la-a épi i obéyi'y, i menm kon an nonm lèspwi ki fè kay li asou kayè. 25Épi lapli tonbé, lawivyè gwo, épi van-an vanté asou kay-la, mé kay-la pa tonbé paski i té fèt asou kayè. 26Épi népòt moun ki tann sé pawòl-la mwen ka di-a épi i pa obéyi'y, i menm kon an nonm kouyon ki fè kay li asou sab. 27Épi lapli tonbé, lawivyè gwo, épi van-an vanté asou kay-la, épi kay-la tonbé épi an gwo dézòd!"
Jézi Palé Èk Pouvwa
28Lè Jézi fin di sé moun-an tout sé bagay sala, yo tout té sipwi pou yo té wè mannyè i té ka enstwi. 29I té ka enstwi kon moun ki ni dwa pou di moun ki sa pou yo fè, mé pa kon sé titja lwa sé Jwif-la.